በሀገሪቱ የተገነቡ መንገዶች ለተመዘገቡ ሁለንተናዊ ለውጦች ከፍተኛ እገዛ ማድረጋቸውን ባለስልጣኑ አስታወቀ
ባለፉት አመታት በመንገድ ዘርፍ የተከናወኑ ስራዎች በሀገሪቱ ሁለንተናዊ ለውጦች ከፍተኛ እገዛ ማድረጋቸውን የኢትዮጵያ መንገዶች ባለስልጣን አስታወቀ፡፡የግንቦት 20 በዓልን በማስመልከት ባለስልጣኑ ከዋልታ ጋር ባደረገው ቆይታ ሀገሪቱ ባለፉት ሁለት አስርት ዓመታት የገነባችው መንገድ ወደ ሀብት ሲቀየር ከ300 ቢሊዮን ብር በላይ እንደሚሆን ገልጸዋል፡፡የባለስልጣኑ የህዝብ ግንኙነት ዳይሬክተር አቶ ሳምሶን ወንድሙ መንግስት ለመንገድ ዘርፍ በሰጠው ትኩረት በአሁኑ ጊዜ የመንገድ በጀት በከፍተኛ ደረጃ እያደገ መጥተው በያዝነው አመት አመታዊ በጀቱ ወደ 47 ቢሊዮን ብር መድረሱን ገልጸዋል፡፡ሀገሪቱ በመንገድ ዘርፍ የምትበጅተው ገንዘብም 20 በመቶ ዕድገት እንዳለውም ጠቁመው፤ በሀገሪቱ ከ27 ዓመት በፊት 18 ሺህ ኪሎ ሜትር ብቻ የነበረው የመንገድ ዝርጋታ ባሁኑ ወቅት ከ100 ሺህ ኪሎ ሜትር በላይ መድረሱን አስታውቀዋል ፡፡በአዳማ እና ሐዋሳ ግንባታቸው ተግባራዊ ከተደረጉና እየተደረጉ ካሉ የፈጣን መንገዶች ባሻገር በአዲስ አበባ በሁሉም መውጫዎች መሰል ፈጣን መንገዶችን የመገንባት ሃሳብ መኖሩንም አንስተዋል፡፡ባለስልጣኑ የመንገድ ተደራሽነትን ፍትሐዊ ለማድረግ ከክልሎች እና ከሚመለከታቸው አካላት ጋር ከዕቅድ ጀምረው ስራውን በጋራ እንደሚያከናወንም አቶ ሳምሶን አስረድተዋል፡፡የሀገር ውስጥ ተቋራጮችና አማካሪዎችን አቅም ለማሳደግ የተከናወነው ስራ ውጤታማ ቢሆንም አቅማቸውን የበለጠ ለማሳደግ እና የግንባታ ጥራቱን በማረጋገጥ ላይ የበለጠ ትኩረት ሰጥተን እንሰራለን ብለዋል፡፡በአጠቃላይ በሀገሪቱ የተገነቡ መንገዶች የሀገሪቱን ማህበራዊ፣ኢኮኖሚያዊ እና ፖለቲካዊ እንቅስቃሲዎች እንዲያድጉ ድርሻው ላቅ ያለ መሆኑንም ገልጸዋል፡፡    